Peningaþvætti er samfélagslegt vandamál um allan heim, segir lögfræðingur hjá ríkislögreglustjóra. Hann segir ekki nóg að auka eftirlit heldur séu brotin hluti af menningu sem þurfi að bæta.
Það er ekki nóg að byggja upp eftirlit og varnir gegn peningaþvætti heldur þarf að breyta sumum þáttum í menningu okkar til að ná árangri, segir lögfræðingur hjá embætti ríkislögreglustjóra.
Peningaþvætti er samfélagslegt vandamál um allan heim og þar dugar ekki að kalla á aðgerðir stjórnvalda, sagði Birgir Jónasson, lögfræðingur hjá ríkislögreglustjóra, á Morgunvaktinni á Rás 1 í morgun.
Þetta er ekki bara viðfangsefni lögreglu eða yfirvalda, þetta er viðfangsefni samfélagsins
Ísland var sett á gráan lista vegna skorts á vörnum við peningaþvætti og hafa stjórnvöld síðan unnið að því að herða eftirlit á nokkrum sviðum. Samkvæmt nýju áhættumati ríkislögreglustjóra um peningaþvætti og fjármögnun hryðjuverka hefur dregið úr áhættu vegna nokkurra þátta frá 2019 en aðrir hafa staðið í stað.
Birgir segir að skort hafi á það í gegnum árin að varnir gegn peningaþvætti væru teknar nógu alvarlega. Brugðist hafi verið við þegar Ísland lenti á gráum lista en enn sé nokkuð í land. Fleira þarf en reglur og eftirlit.
Það dálítið greypt í okkar menningu margt sem við þurfum að bæta.
Að auki þurfi yfirvöld að vera á tánum vegna nýrrar tækni sem getur af sér nýjar ógnir.
Norski bankinn DNB hlaut háa sekt frá norska fjármálaeftirlitinu vegna slælegrar framkvæmdar laga um eftirlit með peningaþvætti, meðal annars í tengslum við fyrirtæki í eigu Samherja.
Það hafa svo sem verið vísbendingar um að varnir gegn peningaþvætti annars staðar á Norðurlöndum hafi ekki verið fullnægjandi. Það eru ekki vísbendingar um það hérna á Íslandi.
Birgir segir að það skýrist að hluta vegna þess að íslensku bankarnir eru ekki með starfsemi erlendis.
Peningaþvætti er samfélagslegt vandamál um allan heim, segir lögfræðingur hjá ríkislögreglustjóra. Hann segir ekki nóg að auka eftirlit heldur séu brotin hluti af menningu sem þurfi að bæta.